হামিরসর সরোবরকে কেন্দ্র করে গড়ে উঠেছে ভুজ। কচ্ছ জাদুঘর, আয়না মহল, প্রাগমহল প্রাসাদ প্রভৃতি দ্রষ্টব্যও এর আশপাশেই। কিছুটা দূরে ভারতীয় সংস্কৃতি দর্শন সংগ্রহালয়টি। এই জাদুঘরগুলিই ভুজ শহরের প্রধান আকর্ষণ, কচ্ছের বৈচিত্রপূর্ণ শিল্পকর্মের দুর্লভ সংগ্রহে সমৃদ্ধ। এগুলির মধ্যে কচ্ছ জাদুঘরটি আবার গুজরাতের প্রাচীনতম। তেমনই সোনা, রূপা, হাতির দাঁত ও মূল্যবান রত্নাদিতে অলঙ্কৃত আয়না মহল। তবে কচ্ছের আসল রূপ ধরা আছে প্রকৃতির উন্মুক্ত ক্যানভাসে। এক বিরল প্রাকৃতিক সৌন্দর্যের সন্ধানে আমরা প্রথমেই পাড়ি দেব ধর্দোর উদ্দেশ্যে। চাক্ষুষ করব বৃহত্তর রণ-এ লবণের চাদরে ঢাকা শুভ্র মরুভূমির এক অপার্থিব রূপ। নভেম্বরের মাঝামাঝি থেকে ফেব্রুয়ারি পর্যন্ত সেখানে এক বর্ণময় উৎসবের আয়োজন হয়। ট্যুরিজম কর্পোরেশন অব গুজরাত লিমিটেড (TCGL)-এর ব্যবস্থাপনায়।